Predkladacia správa

V súlade s programovým vyhlásením vlády ministerstvo financií pripravilo v roku 2004 s účinnosťou od roku 2005 nový systém financovania obcí a vyšších územných celkov, ktorého podstatou je posilniť daňové príjmy obcí a stanoviť daňové príjmy vyšších územných celkov. Príslušné legislatívne normy boli schválené Národnou radu SR a vládou SR v termínoch, ktoré zabezpečili začiatok realizačnej fázy fiškálnej decentralizácie k termínu 1. január 2005.

Predložená správa obsahuje prehľad realizačných aktivít ministerstva financií v rokoch 2004 a 2005 s cieľom zabezpečiť úspešný nábeh reformy financovania územnej samosprávy. Správa konštatuje, že prechod na nový systém financovania bol plynulý aj s prihliadnutím na efektivitu vykonanej propagácie zo strany ministerstva v spolupráci so splnomocnencom vlády SR pre decentralizáciu verejnej správy a Združením miest a obcí Slovenska.

V ďalšej časti správy je uvedený návrh na rozdelenie účelovej rezervy štátneho rozpočtu na rok 2005 na krytie rizík v súvislosti s nábehom fiškálnej decentralizácie rozpočtovanej v kapitole Všeobecná pokladničná správa v nadväznosti na dohodu s predstaviteľmi územnej samosprávy.

V záverečnej časti materiálu sú uvedené aktuálne otázky fiškálnej decentralizácie v roku 2005, ako sú problematika evidencie motorových vozidiel v súvislosti s ich regionálnym využívaním, financovanie mestskej verejnej dopravy, prognóza vývoja výnosu dane z príjmov fyzických osôb v roku 2005 s dôsledkom na rozpočty  územnej samosprávy, informácia o potrebnom novelizovaní zákona č. 564/2004 Z. z. a návrh na zmenu odmeňovania zamestnancov obcí a vyšších územných celkov zabezpečujúcich výkon práce vo verejnom záujme.

Návrh uznesenia, okrem rozhodnutia vlády o schválení rozdelenia účelovej rezervy, obsahuje aj úlohy pre ministra práce, sociálnych vecí a rodiny, ministra vnútra a podpredsedu vlády a ministra financií, ktorými sa zabezpečuje ďalšie prehlbovanie a dolaďovanie decentralizácie financií. Týka sa to uvedeného návrhu na zmenu odmeňovania zamestnancov obcí a vyšších územných celkov a zmeny systému evidencie vozidiel, ktorá by objektivizovala ich regionálne využívanie s dopadom na výnos dane z motorových vozidiel pre jednotlivé vyššie územné celky.
 
Návrh materiálu bol predložený na medzirezortné pripomienkové konanie. Vyhodnotenie pripomienkového konania je uvedené v prílohe materiálu.

Návrh materiálu nemá žiadny finančný, ekonomický, enviromentálny vplyv, vplyv na zamestnanosť ani podnikateľské prostredie a z toho dôvodu sa doložka vplyvov nevyhotovuje.